Oficiālais Vēstnesis L 056 , 09/03/1993 Lpp. 0042 - 0042

Speciālizdevums somu valodā: Nodaļa 3 Sējums 48 Lpp. 0163

Speciālizdevums zviedru valodā: Nodaļa 3 Sējums 48 Lpp. 0163



Komisijas Lēmums (1993. gada 19. janvāris), ar ko paredz sīki izstrādātus noteikumus attiecībā uz vizuālo pārbaudi, kuras mērķis ir noteikt parazītus zvejniecības produktos (93/140/EEK) EIROPAS KOPIENU KOMISIJA, ņemot vērā Eiropas Ekonomikas kopienas dibināšanas līgumu, ņemot vērā Padomes 1991. gada 22. jūlija Direktīvu 91/493/EEK, ar ko paredz veselības nosacījumus zvejniecības produktu ražošanai un laišanai tirgū [1], un jo īpaši tās pielikuma IV nodaļas V iedaļas 1. punktu, tā kā Direktīvā 91/493/EEK ir noteiktas prasības, kas reglamentē parazītu pārbaudes zvejniecības produktu apstrādes laikā krastā un uz zivju pārstrādes kuģiem; tā kā zvejniecības nozarē strādājošie ir atbildīgi par pārbaužu veikšanu visās zvejniecības produktu ražošanas stadijās saskaņā ar Direktīvas 91/493/EEK 6. panta noteikumiem, lai zivis, kas ir acīmredzami inficētas ar parazītiem, netiktu laistas lietošanai pārtikā; tā kā saskaņā ar Direktīvas 91/493/EEK pielikuma I nodaļas II iedaļas 5. punktu vienādi noteikumi jāpiemēro kā krasta uzņēmumiem, tā zivju pārstrādes kuģiem; tā kā sīki izstrādātu noteikumu pieņemšana attiecībā uz vizuālām pārbaudēm nozīmē, ka jādefinē redzamu parazītu un vizuālu pārbaužu jēdzieni, kā arī jānosaka veicamo novērojumu veids un biežums; tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu, IR PIEŅĒMUSI ŠO LĒMUMU. 1. pants Šajā lēmumā: 1) "redzams parazīts" ir parazīts vai parazītu grupa, kura izmēri, krāsa vai struktūra ļauj tos skaidri atšķirt no zivs audiem; 2) "vizuāla pārbaude" ir nesagraujoša zivju vai zvejniecības produktu pārbaude bez optiskiem palielināšanas līdzekļiem un cilvēka redzei piemērotos apgaismojuma apstākļos, vajadzības gadījumā ietverot caurskati. 2. pants 1. Vizuālo pārbaudi veic reprezentatīvam eksemplāru skaitam. 2. Atbildīgās personas par uzņēmumiem, kuri atrodas krastā, un kvalificētās personas uz zivju pārstrādes kuģiem nosaka 1. punktā minēto pārbaužu apjomu un biežumu, ņemot vērā zvejniecības produktu veidu, ģeogrāfisko izcelsmi un izmantošanu. 3. pants Ražošanas laikā kvalificētas personas veic lietošanai pārtikā paredzētu izķidātu zivju vēdera dobuma, aknu, ikru un pieņu vizuālo pārbaudi. Atkarībā no izmantotās izķidāšanas tehnikas vizuālā pārbaude jāveic: 1) darbiniekam nepārtraukti ķidāšanas un mazgāšanas laikā, ja ķidāšanu veic ar rokām; 2) izlases pārbaudes no reprezentatīva eksemplāru skaita, kas nav mazāks par 10 zivīm no katras partijas, ja ķidāšanu veic mehāniski. 4. pants Zivju filejas vai zivju šķēļu vizuālā pārbaude jāveic kvalificētām personām sagatavošanas laikā pēc filejas atdalīšanas vai sagriešanas. Ja filejas izmēru vai filejas atdalīšanas darbību dēļ nav iespējama individuāla pārbaude, tad saskaņā ar Direktīvas 91/493/EEK 6. panta 1. punktu jāizstrādā izlases pārbaužu plāns, kam jābūt pieejamam kompetentajai iestādei. Ja filejas caurskate ir tehniski iespējama, tad tā jāiekļauj izlases pārbaužu plānā. 5. pants Šis lēmums ir adresēts dalībvalstīm. Briselē, 1993. gada 19. janvārī Komisijas vārdā — Komisijas loceklis René Steichen [1] OV L 268, 24.9.1991., 15. lpp. --------------------------------------------------